מחמוד אל-הבאש

מחמוד סידקי עבד אל-רחמן אל-הבאש, המכונה גם אבו אנס (בערבית: محمود صدقي عبد الرحمن الهباش; בעברית נקרא לפעמים בשם השגוי מחמוד אל-חבש; נולד ב-5 בספטמבר 1963), הוא שופט שרעי פלסטיני והיועץ לנשיא הרשות הפלסטינית לענייני דת ויחסי אסלאם. כיהן בעבר כשר בממשלות הרשות הפלסטינית.

 ביוגרפיה 
נולד במחנה נוסייראת שבעזה. השיג תואר שני בלימודי האסלאם, ובהמשך השיג תואר דוקטור. עבד כמרצה באוניברסיטה הפתוחה אל-קודס.

אל-הבאש היה מזוהה עם תנועת חמאס עד 1994 ובמהלך האינתיפאדה הראשונה אף נעצר על ידי ישראל באשמת הסתה. הוא עזב את שורות חמאס כדי להפוך לעצמאי והקים מפלגה משלו, אותה כינה "מפלגת האיחוד". בחמאס טענו כי הוא נזרק משורות התנועה עקב מעילה כספית. לאחר מכן, עם כניסת הרשות הפלסטינית לשטחים הפלסטיניים, הוא הצטרף לתנועת הפת"ח. ב-2007, כשהתחולל הקרע בין הצדדים, נמלט אל-הבאש מעזה לרמאללה ומשם הוא פועל נגד חמאס.

הוא כיהן כשר הרווחה ושר החקלאות בממשלת הרשות הפלסטינית בשנים 2007-2009, ולאחר מכן כשר ההקדשים והדתות בשנים 2009-2014. הוא מונה ב-6/1/2014 כשופט ויועץ לנשיא. הוא המטיף של מסגד תשריפת במחוז רמאללה.

ב-3 בפברואר 2014 הציג ערוץ אל-אקצא - המזוהה עם חמאס - תיקי שחיתות פיננסית של אל-הבאש, על בסיס מסמכים שהגיעו לידי הערוץ מאחד ממקורביו של אל-הבאש, החושפים לפי הפרסום, מעילה בכספים במזומן. בתחקיר גם נטען כי הוא מצוי בקשר שוטף עם השב"כ הישראלי. במקרה אחר, ב-2019, נטען כי היה מעורב בהלבנת כספי טרור במלזיה.

בסוף 2013, אלמונים רעולי פנים פתחו באש לעבר משרדו של אל-הבאש דקות לאחר שנכנס למשרד בשכונת אל-ג'ינאן בעיר אל-בירה, מבלי לגרום לפציעות. כוחות הביטחון הפלסטינים הודיעו כי פתחו בחקירת התקרית.

 דעותיו 
לצד העימות מול חמאס, במסגרתו האשים את הארגון כי הוא "חטף את רצועת עזה", אל-הבאש מפגין דעות מיליטנטיות גם ביחס לישראל. ב-2010 הוא התבטא כי "המילה מלחמה לא תוסר מהלקסיקון הפלסטיני כל עוד ירושלים כבושה". ב-2022 קרא לערבים להגיע בהמוניהם למסגד אל-אקצא לקראת צום תשעה באב כדי לצמצם את העלייה היהודית להר הבית.

ב-2014 טען כי הכותל המערבי שייך לערבים, "כל מסגד אל-אקצא, כולל חצרותיו, ספסליו, גומחותיו וחומותיו, כולל קיר אל-בוראק (כלומר, הכותל המערבי), כולל כותל אל-בוראק המבורך, כל אלה הם וקף שלנו. כל אלה הם אדמת וקף וח'ראג', ואסור לאף אחד למכור אותה או לנהל עליה משא ומתן או להפקיר אותה. היא שלנו ותישאר שלנו. הכיבוש הוא זה שיעזוב".

ב-2015 בנאום שהעביר בטלוויזיה הפלסטינית אמר "הסכסוך המתנהל כאן בפלסטין, ביננו ובין הכיבוש הפושע ובין הנהגתו הפושעת, הוא ביטוי נוסף של הניסיונות שעברו עלינו, ביטוי נוסף של הסכסוך ההיסטורי בין האמת והשקר, בין הטוב לרע. במשך כל ההיסטוריה, היה סכסוך בין הטוב לרע. את הטוב מייצגים הנביאים ותומכיהם, ואת הרע מייצגים האיבליסים - השטנים, ותומכיהם. איננו ממציאים כאן משהו חדש. זהו סכסוך בין שתי ישויות, הטוב והרע, סכסוך בין שני פרויקטים: הפרויקט של אללה נגד הפרויקט של השטן, פרויקט שקשור באללה, וברצונו של אללה - באמת ובטוב, ופרויקט הקשור לעושק, לשטניות, לאיבה, לכיבוש ולברבריות".

ב-2017 תקף את בריטניה על הצהרת בלפור ואמר כי "בשניים בנובמבר, ימלאו מאה שנה לעוול הנפשע ביותר שפגע בעם כלשהו בתקופה המודרנית. גורם שאין לו כל בעלות על הארץ הזו - שר החוץ של בריטניה אשר כבשה את פלסטין בעת שלא הייתה לה בעלות על אף חלק מפלסטין, אף לא על מילימטר אחד ולא גרגר חול - העניק הבטחה למי שהדבר אינו מגיע לו, ואין לו שום זיקה לארץ הזו, לא מבחינה דתית ולא מבחינה היסטורית, על חשבון העם הפלסטיני".

ב-2021 תקף את ביקורו של נשיא מדינת ישראל יצחק הרצוג בחברון ואמר כי "ההסתערות של הנשיא הישראלי על מסגד אברהימי היא חלק מהפגיעה הישראלית בזכויות העם הפלסטיני, וברגשות הזעם של העם הפלסטיני, ושל מיליוני ערבים מוסלמים".

ב-2024 הצהיר כי "המטרה של ישראל היא לרוקן את הגדה המערבית מתושביה. זו זכותו של כל פלסטיני להגן על עצמו, יש מלחמה חד-צדדית נגד העם הפלסטיני, ויש ניסיונות פלסטינים להגיב ולבצע הגנה עצמית". בנובמבר 2023 טען כי רק לחץ אמריקני יכול להוביל להפסקת מלחמת חרבות ברזל. בהתייחסו לתוכנית טראמפ לפינוי רצועת עזה, הגיב כי "טראמפ ישלוט בעזה רק אם הוא יהרוג את כל הפלסטינים". הוא גם האשים את ישראל בהפרעה למנגנוני הביטחון של הרשות הפלסטינית ביהודה ושומרון.

מוטיב חוזר בדרשותיו הוא שהפלסטינים נמצאים במצב של ריבאט, כלומר מאבק דתי נצחי, בהגנה על ירושלים וסביבותיה. ברבות מדרשותיו הוא מדגיש את החשיבות של ריבאט בתור מחויבות דתית שחלה על כל המוסלמים הפלסטינים באשר הם, כמו בדוגמה הבאה: "אללה גזר עלינו בארץ המבורכת הזאת ... אנו מחויבים לו על פי ציוויו של אללה... שאף אחד לא יחשוב או ישגה באשליות כי הריבאט הוא רק בחירה. הוא כבוד ומטלה, המחייבת קושי ומחייבת להזדרז כדי לקיים את המטלה הזאת ולקיים את החובה הזו... אללה בחר בכם לצורך ריבאט על אדמת הריבאט ונתן לכם והעניק לכם עדות [שהאדה] ממעלת שבעת הרקיעים כי אתם ממיטב עובדי האל וכי אתם ממיטב הברואים של אללה. האויב הוא סבלני, הוא מחכה שהאומה תתמוטט... המאבק על האדמה הזו אינו רק מאבק על חלקת אדמה פה או שם. לא ולא! הסכסוך – יש בו סמליות של קדושה, של ברכה. זהו סכסוך בין אלה שאללה בחר בהם לריבאט לבין אלה אשר מנסים להשחית את אדמת הריבאט."

קישורים חיצוניים

 הערות שוליים 

קטגוריה:שרי ממשלת הרשות הפלסטינית
קטגוריה:פוליטיקאים פלסטינים
קטגוריה:שופטים פלסטינים
קטגוריה:פעילי פת"ח
קטגוריה:פעילי חמאס
קטגוריה:שרי הרווחה של הרשות הפלסטינית
קטגוריה:שרי החקלאות של הרשות הפלסטינית
קטגוריה:פלסטינים שנולדו ב-1963